**VEDTÆGT**

**For samarbejde mellem menighedsråd i Kgs. Lyngby Provsti, Helsingør Stift**

**om**

**Udviklingspuljen**

**§ 1. Aftalens parter og hjemsted**

Denne aftale indgås mellem alle menighedsråd i Kgs. Lyngby Provsti, Lyngby-Taarbæk Kommune, Helsingør Stift.

Stk. 2. Grundlaget for aftalen er ”Lov om Menighedsråd” §42a og 42a samt §5. stk. 6-7 og §17g stk. 4 i ”Lov om folkekirkens økonomi”.

**§ 2. Formål**

Samarbejdet har til formål at sikre de økonomiske forudsætninger for, at støtte initiativer og projekter, der fremmer udviklingen af det kirkelige arbejde i provstiet, gennem projekter, som er nytænkende og som eventuelt har en mere forsøgspræget karakter. Målet er at fremme og udvikle det kirkelige arbejde i provstiet. Samarbejdet flytter ikke hverken ansvar eller kompetencer fra det enkelte menighedsråd.

**§ 3. Beskrivelse af samarbejdsprojektet**

Samarbejdet har det i §2 beskrevne formål.

I budgetår 2012, 2013 og 2014 blev der i Provstiets budget afsat penge til Udviklingspuljen, som på denne måde har akkumuleret midler, der er indsat på særskilt bankkonto.

Det er Provstiudvalget, der behandler fremsendte ansøgninger. Der er udarbejdet et regelsæt for Udviklingspuljen. Det gældende regelsæt vedlægges som bilag til aftalen.

**§ 4. Økonomi**

Udgiften til samarbejdet afholdes af provstiudvalgskassen jf. §17g stk. 4 i ”Lov om folkekirkens økonomi”.

**§ 5. Tilsyn og opløsning**

Provstiudvalget fører tilsyn med samarbejdsprojektet.

Stk. 2. Der orienteres om samarbejdsprojektet ved budgetsamrådet i provstiet.

Stk. 3. Enhver tvist om forståelsen eller fortolkningen af nærværende vedtægt eller om samarbejdet i henhold til vedtægten kan indbringes for biskoppen til afgørelse.

Stk. 4. Vedtægten for samarbejdsprojektet kan ændres, ligesom samarbejdsprojektet kan bringes til ophør, ved beslutning på budgetsamråd i henhold til ”Økonomiloven” §5 stk. 6.

Stk. 5. Ved ophør af samarbejdet føres ligningsmidlerne tilbage til Kgs. Lyngby Provsti.

**§ 6 Ikrafttræden**

Samarbejdet i henhold til denne vedtægt, startede i 2012 og blev ved starten aftalt på budgetsamrådet i 2011 med virkning fra regnskabsåret 2012.

**§ 7. Offentliggørelse**

Denne vedtægt offentliggøres på Helsingør Stifts hjemmeside. Desuden kan den fås ved henvendelse til Kgs. Lyngby Provsti, Christian X’s Alle 118, 2800 Kgs. Lyngby.

Vedtaget på budgetsamråd den 6. september 2017.